
			הפסקת שירות קו סלולר של חברת מירס לעמותת "דעת אמת".


היו"ר אברהם פורז:

	אני פותח בזה את הישיבה. האמת היא שגם אנשי "דעת אמת" וגם נציגי משרד התקשורת לא הגיעו.  הטענות היו שזה בגלל תערוכת הטלקום.  מר יוספי, למה הופסק ההסדר הזה של הגוף הזה? הרי אתם לא מצנזרים הודעות קוליות כל עוד נעשים מעשים חוקיים.

יאיר יוספי:	

	לנו אין שום קשר מסחרי לא עם "דעת אמת" ולא עם החברה השנייה שציינתם פה בזימון "ורדימון טלבוקס". אין לנו עם החברות האלה שום קשר מסחרי. הן עושות שימוש בקו שאנחנו מעמידים לרשות חברה בשם "תפוז". ככה נהוג בענף. 

היו"ר אברהם פורז:

	 האם היא קבלן משנה שלכם לעניין הזה? איך זה עובד?

יאיר יוספי:

	אנחנו קשורים עם חברת "תפוז", כי אין לנו את החומרה ואת התוכנה של מערכות מידע. חברת "תפוז" משרשרת את ההתקשרות שלה עם "ורדימון טלבוקס" שהם כנראה קשורים, בצורה זו או אחרת עם "דעת אמת".  מה שהופסק ל"דעת אמת" הוא לא הקו.  הקו שלנו פעיל, הקו שלנו לא הופסק. מה שהופסק זה האפליקציה ש"ורדימון" מעמידה לרשות הלקוחות שלה.  לפי מה שאנחנו הבנו זה נעשה מטעמים מסחריים.  אנחנו נותנים רק שירותי תקשורת, כמו בזק. 

היו"ר אברהם פורז:

	את השירות עצמו עושה מישהו שהוא קשור איתכם, אבל הוא מוכר את השירותים האלה החוצה. 

יאיר יוספי:

	נכון. 

היו"ר אברהם פורז:

	 האם זו חברת "ורדימון"?

יאיר יוספי:

	"ורדימון" במקרה הזה. אבל, "ורדימון" היא קבלן משנה כאילו של "תפוז" שאיתה אנחנו קשורים. 

היו"ר אברהם פורז:

	 האם מישהו יכול לפנות אליכם ישירות ולקבל את השירות?



יאיר יוספי:

	לא, כי אין לנו את החומרה של מתן שירותי העברת מידע. אין לנו את החומרה ואת התוכנה שכרוכה בזה.

לאה ורון:

	יש לנו כאן  מכתב של חברת "ורדימון" שמסביר שהם לא הגיעו בגלל התערוכה והם נותנים הסברים לנושא. 

היו"ר אברהם פורז:

	 מר יוספי, אתה אומר שאתם לא בנויים לעשות את השירות וגוף אחר צריך לעשות. 

יאיר יוספי:

	כן. מי שמתקשר איתנו בעניין הזה התחייב. יש לי פה דוגמה של חוזה שבו אנחנו מתקשרים עם ספקים כאלו. אנחנו דורשים שכל העברת המידע תהיה של מידע שעומד בתנאי החוק.

היו"ר אברהם פורז:

	אני מניח שאם יש שם אינפורמציה כיצד להכין פצצה, אתה תאמר לא. אבל, כל דבר שהוא חוקי  אין  שום בעיה מבחינתכם, נכון?

יאיר יוספי:

	נכון. הייתה שאילתא בכנסת לפני עשרה חודשים בנושא של שיחות ארוטיות וגם בנושא הזה נתנו הסבר שאנחנו לא קשורים. 

היו"ר אברהם פורז:

	רבותיי, אני  כבר דוחה את המשך הישיבה. לצערי, נציגי "דעת אמת" לא הגיעו לפה. חברת "ורדימון" אמרה שבגלל התערוכה הם לא יכולים להגיע. אנשי משרד התקשורת לא יכולים להגיע. לפיכך, אנחנו נקבע בהקדם מועד נוסף. אני מתנצל בפניכם על התקלה. אני אזמין אותך עוד הפעם.  היה לי חשוב לשמוע את הדברים. אבל, יהיה המשך. אין טעם לקיים את הישיבה בהרכב חסר של אנשים.  תודה רבה לכם. 



הישיבה ננעלה בשעה 10:10.










